थ्रीस्टारलाई विराट गोल्डकप
विभागीय टोली त्रिभुवन आर्मी क्लबको चुनौती ३–० गोलले पन्छाउँदै रुस्लान थ्रीस्टार क्लबले सोमवार पाँचौं विराट गोल्डकपको उपाधि जितेको छ । यो जितसँगै थ्रीस्टारले यसवर्ष घरेलु फुटबल शृंखलामा सुखद अन्त्य गरेको छ ।
विराटनगर — विभागीय टोली त्रिभुवन आर्मी क्लबको चुनौती ३–० गोलले पन्छाउँदै रुस्लान थ्रीस्टार क्लबले सोमवार पाँचौं विराट गोल्डकपको उपाधि जितेको छ । यो जितसँगै थ्रीस्टारले यसवर्ष घरेलु फुटबल शृंखलामा सुखद अन्त्य गरेको छ ।झन्डै १२ हजार दर्शकले भरिएको सहिद रंगशालामा थ्रीस्टारले खेलको सुरुआती समयदेखि नै आर्मीलाई दबाबमा राखेर उत्कृष्ट खेल पस्केको थियो । तर गोलको खाता खोल्न भने दोस्रो हाफ कुर्नुपर्‍यो । यो सिजन थ्रीस्टारको विराट गोल्डकप पाँचौं उपाधि हो । टोलीले १२ लाख ७१ हजार रुपैयाँसहित दुई तोला सुनले जलप लगाइएको गोल्डकप हात पार्दा आर्मीले ५ लाख ५१ हजारमा चित्त बुझायो । यसअघि थ्रीस्टारले इटहरीको मदन भण्डारी, धरानको बुढासुब्बा, बुटवलको तिलोत्तमा र बुटवलकै मदन भण्डारी गोल्डकप जितेको थियो ।खेलको ५६ औं मिनेटमा थ्रीस्टारका अनन्त तामाङले हेडबाट गोल गर्दै खाता खोले । विमल घर्तीमगरको कर्नर भलीमा अनन्तले दोस्रो बार च्याप्दै टाउकाले गरेको गोल दर्शनीय थियो । थ्रीस्टारका लागि दोस्रो र तेस्रो गोल विमलको नाममा रह्यो । उनले ७६ औं मिनेटमा पेनाल्टीमार्फत गोल गर्दै टोलीलाई २–० को अग्रता दिलाए ।आर्मीका जितेन्द्र कार्कीले थ्रीस्टारका अफ्रिकी मूलका खेलाडी अजायी मार्टिनलाई पेनाल्टी क्षेत्रमा लडाउँदा रेफ्री श्रवण लामाले थ्रीस्टारलाई पेनाल्टी अवसर दिँदा विमल गोल गर्न चुकेनन् । उनले नै खेलको ८८ औं मिनेटमा गोल गर्दै थ्रीस्टारलाई ३–० को अग्रता दिलाए । उनको उक्त गोल नै यस वर्षको घरेलु फुटबलको अन्तिम गोल बन्यो । विमलले ३० यार्डबाट गरेको सशक्त प्रहार गोलमा परिणत हुँदा प्रतियोगितामा उनको गोलसंख्या ४ पुगेको थियो ।उपविजेता त्रिभुवन आर्मी क्लबका खेलाडी तथा प्रशिक्षक ।तस्बिर : बेदराज पौडेलजितसँगै थ्रीस्टारले यसपालि आर्मीसँगको तीन भेटमध्ये दुईमा बेहोरेको हारको बदला पनि लियो । थ्रीस्टारले आर्मीसँग खप्तड गोल्डकप क्वाटरफाइनलमा २–१ ले र सिमरा गोल्डकप फाइनलमा २–० को हार बेहोर्दा इटहरी गोल्डकप सेमिफाइनलमा आर्मीलाई टाइब्रेकरमा ५–४ ले निराश बनाएको थियो ।सिजनको आठौं जितको खोजीमा मैदानमा उत्रिएको आर्मीले सोमबार अपेक्षाकृत खेल पस्कन सकेन । उसले पहिलो हाफमा बुनेका केही अवसर सदुपयोग गर्न नसक्दा खेलमा अग्रता लिनबाट चुकेको थियो । २४ औं मिनेटमा टंक बस्नेतको प्रहार बाहिरिँदा आर्मीले गोल अवसरबाट चुकेको थियो ।३७ औं मिनेटमा भरत खवास र ४२ आंै मिनेटमा नवयुग श्रेष्ठको प्रहार थ्रीस्टारका गोलकिपर एलन न्यौपानेले उत्कृष्ट बचाउ गर्दै टोलीको संकट टारेका थिए । ७५ औं मिनेटमा थ्रीस्टारका गोलकिपर एलन बिट भएको अवस्थामा आर्मीका सुमन अर्यालको प्रहारलाई डिफेन्डर विजय धिमालले गोललाइनबाट फर्काएका थिए । काउन्टर एट्याकमा थ्रीस्टारले पेनाल्टीको अवसर पाएको हो ।घरेलु मैदान आर्मीका कप्तान भरत खवासका लागि अफापसिद्ध भयो । स्टार खेलाडी नवयुगको प्रदर्शन पनि सन्तोषजनक रहेन ।आर्मीका प्रशिक्षक नवीन न्यौपानेले विपक्षी खेलाडीलाई ‘मार्किङ’ गर्न नसक्दा निराशाजनक नतिजा हात पारेको बताए । ‘सुरुदेखि नै थ्रीस्टारले दबाब दिएर खेल्यो,’ उनले भने, ‘हाम्रा मिडफिल्डरले स्ट्राइकरलाई राम्रोसँग बल सप्लाई गर्न सकेनन् ।’ न्यौपानेले पाएका मौकालाई सदुपयोग गर्न नसक्नु पनि दुर्भाग्यपूर्ण भएको सुनाए । थ्रीस्टारका प्रशिक्षक मेघराज केसीले टिमवर्कबाट विपक्षीलाई दबाबमा राखेर खेल्दा आफ्नो पक्षमा सहज जित निस्केको बताए ।फाइनलमा थ्रीस्टारका अजायी मार्टिन म्यान अफ द म्याच भए । उनले १० हजार पुरस्कार पाए । म्यान अफ द टुर्नामेन्ट भएका थ्रीस्टारकै अनन्त तामाङले मोटरसाइकल प्राप्त गरे । उत्कृष्ट प्रशिक्षक थ्रीस्टारका मेघराज केसी र व्यवस्थापक मुकेश नकर्मी घोषित भए । उत्कृष्ट गोलरक्षक थ्रीस्टारका एलन न्यौपाने, उत्कृष्ट मिडफिल्डर थ्रीस्टारकै सुनील बल, उत्कृष्ट फरवार्ड आर्मीका भरत खवास, डिफेन्समा आर्मीका विमल पाण्डे र ४ गोल गरेका थ्रीस्टारकै विमल घर्तीमगर सर्वाधिक गोलकर्ता घोषित भए । सबैले २५ हजार रुपैयाँ पाए ।यसअघि विराट गोल्डकपको पहिलो संस्करण हिमालयन शेर्पा, दोस्रो संकटा, तेस्रो झापा–११ र चौथो नेपाल पुलिस क्लबले जितेका थिए ।